Vrou (92) moor glo seun wat haar na ouetehuis wil stuurAnna Mae Blessing (Foto: Maricopa County-polisie) ŉ 92-jarige vrou van Maricopa County in die Amerikaanse deelstaat Arizona het glo haar 72-jarige seun koelbloedig vermoor omdat hy haar na ŉ versorgingsoord wou stuur. Anna Mae Blessing is volgens die BBC dié week in hegtenis geneem kort nadat die voorval op 2 Julie in Fountain Hills plaasgevind het. Blessing, wat volgens hofdokumente saam met haar seun en dié se vriendin gewoon het, het na bewering oomblikke voor die moord aan hom gesê: “Jy het my lewe geneem, so ek neem joune.” Die hofdokumente wys glo daarop dat die 92-jarige se seun haar na ŉ versorgingsoord wou stuur omdat dit “moeilik geraak het om saam met haar te leef”. Die polisie het in ŉ verklaring gesê Blessing het na bewering twee vuurwapens in haar japon versteek voordat sy haar seun in sy slaapkamer gaan konfronteer het. “Sy het glo tydens die woordewisseling ŉ rewolwer, wat in die 1970’s gekoop is, vorendag gebring en op haar seun geskiet,” lui die verklaring. Die oorledene se vriendin (57) het glo die kamer binnegestorm waarna die bejaarde vrou die pistool op haar gerig het. “Die 57-jarige vrou het met die gewapende vrou gestoei, daarin geslaag om haar te ontwapen en die pistool in die hoek van die kamer te gooi. “Blessing het daarna die tweede vuurwapen uit haar japon te voorskyn gebring, maar die man se vriendin kon weer daarin slaag om dit uit haar hande te stamp voordat sy gevlug en die polisie ontbied het.” Die seun is deur polisielede dood in sy kamer aangetref. Hy het ŉ wond aan sy nek en ken gehad. Blessing is in haar kamer aangetref en deur die polisie in hegtenis geneem. Sy het glo later aan polisielede gesê sy verdien die dood vir haar optrede. Sy word benewens moord ook beskuldig van aanranding met die doel om ernstig te beseer. Blessing is borgtog van $500 000 toegestaan.